**Србијанка Станковић**

**Спасавање Нове године или Деда Мраз ипак постоји!**

**ЛИЦА:**

Краљ

Принцеза

Вила Зорана

Вила Лина

Вила Лена

Деда Мраз

Догађа се некада давно у Великом северном краљевству.

**Први чин**

**Пролог**

(Принцезина соба. Виле Лена, Лина и Зорана певуше нешто док принцеза намешта таблу за „Не љути се, човече“.)

Вила Лина: (прилази напред и обраћа се публици) Некада давно у једној дааааалекој земљи, живела је једна принцеза...

Вила Лена: (добацује и не погледа у Лену) Није некада давно, него пре три дана. Није једна дааааалека земља, него овде где смо сад. И није живела једна принцеза, него једна принцеза, три виле, краљ, Деда Мраз...

Вила Лина: (помало љутито) Хоћеш ти уместо мене да испричаш причу?

Вила Лена: Не могу сад, видиш да постављамо игру за „Не љути се, човече“.

Вила Лина: Па видим не одговара ти како сам почела, па рекох да се заменимо!

Вила Зорана: ’Де, ’де. ’Ајд’ сад, да се не свађамо пред децом.

Принцеза: Хајде, стварно, да испричамо лепо и по реду како је било.

Лина: Онда ме не прекидајте више! (обраћа се публици) Дакле, драга децо... некада давно, а то је било пре три дана. У једној далекој земљи, ако посматрате из Африке далекој, дакле, овде у Великом северном краљевству, живела је и једна принцеза...

Принцеза: То сам ја!

Вила Лина: Јесте, то је принцеза. Њен љути тата – краљ. И нас три виле: Зорана, Лена и Лина, то јест ја. Пре три дана нисмо знале ни који је дан, ни кад ће бити Нова година, а богами и смрзавале смо се као да смо на Северном полу.

Вила Лена: Па скоро да јесмо.

Вила Лина: Опет она! Хоћеш ти да причаш?

Вила Зорана: Не одуговлачи, него испричај у кратким цртама и дођи! Чекамо те за игру.

Вила Лина: Па не може то у кратким цртама! Како у кратким цртама? Не прича се бајка у кратким цртама. (обрати се публици) Стварно ништа не знају! Ја ћу вам испричати све испочетка како је било. До пре само три дана ово је био почетак бајке. Живели смо оковани, снегом и ледом, без чаролије и радости. Нисмо имали право да славимо чак ни Нову годину! Замислите ту тугу! Краљ нам је све забранио. Видите, он је био много тужан у ствари откако је краљица умрла и онда је забранио свима у краљевству да буду срећни. Него, шта да вам причам, погледајте и сами како је било.

Сцена I

(Принцеза седи на кревету и досађује се.)

Принцеза: Боже, кааааако ми је досадно! Досадно ми је, досадно ми је, досадно ми је! У овом краљевству се ништа не ради! Само се досађујемо и смрзавамо! Уффф... Више ми је досадило да ми буде досадно! Да ли ми верујете? Ооооо! Не могу више! (приђе публици) У поверењу! Открила сам нешто! Принцезе су мајстори у откривању тајни! Сазнала сам да је за два дана Нова година! Мој тата, чувени љутити краљ Веееееликог северног краљевства, крије то од свих! Пааа, рецимо годинама! Откад знам за себе, ја не славим ни Нову годину ни рођендан! То није поштено! Колико сам само тужна. Али смислила сам! Ове године ће бити другачије! Не знам, ако треба побећи ћу од куће, али Нова година ће се славити!

(чују се неки кораци, принцеза начуљи уши, па се нагло усправи)

Принцеза: Ево га! Можда ако га лепо замолим...

Краљ (нагло уђе у принцезину собу и нешто љутито гестикулира) Све сами лењивци око мене! Нико ништа паметно не ради у овом краљевству! Добро јутро, принцезо! Замисли, од 8 сати јутрос примам витезове и кнежеве који долазе са истом молбом! Чули, за два дана је Нова година, па би да славе! Чуј! Нова година! Чуј! Славље! Њима је до славља!

Принцеза: Па добро, татице. Кад си већ поменуо Нову годину, мислила сам...

Краљ: (уопште је није чуо) До славља! Све сами лењивци! Они би да се радују! Још кажу: мало украса нам не би шкодило!

Принцеза: (у истом тренутку каже) ... мало украса нам не би шкодило!

Краљ: Шта кажеш?

Принцеза: Молим?

Краљ: Рекла си нешто?

Принцеза: Не, не. Учинило ти се, тата. И шта ће сад бити?

Краљ: Шта ће бити? Ништа! Могу да забораве на Нову годину!

Принцеза: Аха. А јеси ли чуо оно о Деда Мразу?

Краљ: Значи, та будалаштина је дошла и до тебе! Принцезо, упозоравам те, Деда Мраз не постоји! Ни Снежни дечак не постоји! Избаци те глупости из своје главе!

Принцеза: Али тата...

Краљ: Ништа, али тата! Неће бити Нове године и готово! Ја сам краљ! Моја реч је последња! Идем сада, а ти ради шта иначе принцезе раде. (изађе)

Принцеза: А ти ради шта иначе принцезе раде. Досађују се, ето шта раде! Ааааа! Како ми је само досадно! Зашто сам оволика кукавица?! Зашто му не испричам за Деда Мраза и чаролију? Мада, чули сте, он већ зна и не верује. Чекај! Па ви не знате... Јесте ли чули за Деда Мраза? (приђе као да им шапне) Шушка се да постоји неки магични дека, Деда Мраз, који вози велике санке небом! Не бом! Кроз овај наш лед и снег ионако не би могао! И то није све. Најбоље у целој тој причи је то што он има џак пун поклона! Прича се да са поклонима он доноси радост, смех, украсе лампионе, јелку! Аааааах. Како би то само било лепо! А мој тата неће ни да чује за то! Како сам само несрећна! Ево, пада мрак. Само што је свануло, а опет ће ноћ. Овде се ништа не дешава! Само хладноћа и мрак! Кад би то о Деда Мразу било истина! (прозева се и легне да спава).

Сцена II

(Краљ на трону)

Краљ: Коначно да се заврши овај дан! Досадише ми с том Новом годином и са Деда Мразом! Чуј, можеш мислити, неки деда лети небом и дели поклоне! Како да не! Откад је снег почео да пада пре две године нисам видео да је ишта осим пахуља пролетело небом! Чак су се и оне мале досадне виле смрзле и умотале своја крила! Нисам им ја крив! Не знам што долазе код мене? Шта ће им Нова година? (погледа у публику) Је л’ ви, децо, славите Нову годину? Да? Стварно? Ма то је безвезе! Шта ће нам то? Кити јелку, ређај украсе, сијалице, купуј поклоне, грли се, певај, весели! Не, не, није то за мене! Мора да се ради! Славље не долази у обзир! Кажу постоји Деда Мраз! Па где је?! Ако стварно постоји што не дође код мене на двор? Ето, нека дође, па да славимо и ту Нову годину! Идем ја сада, а и ви бисте могли да радите нешто паметно, а не да чекате тог измишљеног деду! Деда Мраз не постоји и тачка! (оде, на сцену падне мрак).

Други чин

Сцена I

(Велико поље под снегом, вила Лина се појављује умотана у ћебе. За њом долази вила Лена, а потом и вила Зорана. Проналазе под дрветом бебу у корпи.)

Вила Лина: (обраћа се публици гласом дрхтавим од хладноће, тресе се и дрхти цела под ћебетом) Ууууух. Је л’ и вама хладно? Чујете ли овај ветар? (ветар фијукне) Уф! Уф! Смр зох се! Докле ћемо се смрзавати оволико?

Вила Лена: (појављује се рашчупана од спавања, такође умотана у ћебе) Шта галамиш поново, Лина? Како ти не досади да се жалиш?

Вила Лина: А теби као није хладно?! Досадила ми је ова зима ето! Колико траје, ’ајде, кажи, колико траје?

Вила Лена: Предуго, знам. Откако је краљица умрла снег не престаје да пада.

Вила Лина: Јесте, а од тога су прошле већ две године! Две године снега, хладноће и мраза! Две године без летења! Не сећам се кад сам последњи пут размрдала своја свилена вилинска крила. (окреће се публици) О, па ви још не знате! Баш смо некултурне! Нисмо се ни представиле!

Вила Лена: (као за себе, али да се чује) Па кад не заклапаш!

Вила Лина: (чује, преврне очима, накашље се и каже) Драги наши, дозволите да се представимо! Ми смо Лина и Лена! Виле Великог Северног краљевства у коме је увек, али УВЕК најјаче сијало сунце док је сијала и љубав!

Вила Лена: А онда је умрла краљица.

Вила Лина: Да, онда је умрла краљица, а наше веееелико краљевство оковао је још већи лед и зима. Краљ је наредио да се спале сви календари и сатови, са сунцем се посвађао, укинуо је све празнике, Нове године и рођендане. Нема украса, нема торте, нема радости! Прича се чак да ни принцеза није прославила свој рођендан. Све је стало.

Вила Лена: Да, све сем снега. Почео је да пада и прекрио све. Погледајте само ово! Ово је наше село. Некад се звало Сунчано село. Данас га зову Снежно село. Скоро да нико више ту не живи. Сви су пребегли у јужне крајеве.

Вила Лина: А ми не можемо. Крила су нам се укочила од хладноће, а стопала су нам мала за тако далек пут.

Вила Лена: И тако, седимо овде, мрзнемо се и чекамо да се догоди чудо. Ето, то је.

Вила Лина: Замислите какво понижење. Виле па немају магију у себи! Где то има?

Вила Лена: И наша се чаролија смрзла.

(Уздахну обе и седну на камен. Тек, зачује се дечји плач.)

Вила Лина: Лена, јеси ли чула то?

Вила Лена: Не. Шта?

Вила Лина: Неко плаче.

Вила Лена: То твоја црева цвиле, сигурно.

Вила Лина: Немој да си безобразна, чула сам да плаче нека беба!

Вила Лена: Само ти се учинило.

(У том тренутку заплаче беба.)

Вила Лина: Ево, чујеш?!

Вила Лена: Стварно се чује нешто. Ко ли је то?

(Осврћу се око себе, траже по плачу бебу и тад угледају корпу испод дрвета).

Вила Лена: Лина, немој да се плашиш, али ено онде једне корпе!

Вила Лина: Ко се плаши? (крену заједно према корпи, беба заплаче, оне се штрецну, одскоче) Не плашим се ја! Шта се ти штрецаш?

Вила Лена: Шта ли је сад ово?

Сцена II

(У којој се појављује вила Зорана и открива ко је у корпи. Вила Лена и Лина прилазе обазриво корпи и тек кад се примакну и нагну над корпом, појави се вила Зорана са мачем у руци).

Вила Зорана: Стој! Не прилази том детету!

(Виле Лина и Лена одскоче.)

Вила Лина: Ко си ти?

Вила Зорана: Има времена за упознавање! Одмакните се одмах од Снежног дечака, јесте ли ме чуле?

Вила Лена: Снежни дечак?

Вила Зорана: (прилази корпи, помази бебу у њој, она престаје да плаче) Јесте, Снежни дечак. Да ли је могуће да вам то име ништа не значи?!

Вила Лина: Кад је снег у питању, право да ти кажем, уопште нас и не занима! Да си рекла сунце, море, топлина, па и да те саслушамо, овако, одосмо ми!

Вила Лена: (вуче је за ћебенце и зауставља, тихо јој каже) Чекај, да видимо о чему се ради. Можда можемо да помогнемо некако.

Вила Лина: Коме? Моћној ратници што неће ни да се представи?! Нека хвала! (дигне нос и браду)

Вила Лена: (обраћа се публици) Е јесте пргава! (онда се окреће Зорани) Извините, лоше смо почели. Да вам се представимо. Моје име је Лена, а ово је моја сестра Лина. Ми смо виле, знате. Само смо мало нервозне, јер дуго нисмо летеле, а и видите и сами колико је хладно. Опростите нам на нељубазности и представите нам се, молимо вас.

Вила Лина: Ко моли? (Лена је ћушне).

Вила Зорана: Па добро, кад сте тако фине, а у неприлици, ред је да и ја признам да нисам најбоље поступила. Извукла одмах овај мач као да сте медведи, а не крхке виле.

Вила Лина: Ко медвед? Ко крхка вила? Лена, идемо одавде!

Вила Лена: Чекај, полако.

Вила Зорана: Ја са вила исто као и ви. Видите? (скине огртач и покаже крила).

Вила Лина и Лена (запањено): Вааааау! Па што одмах не кажеш? (крену да је загрле)

Вила Зорана: (брани се из њиховог загрљаја): Добро, добро. Полако. Поломићете ми крила! И моја су се укочила од хладноће.

Вила Лина и Лена: О, извини, молимо те!

Вила Зорана: Ма, ништа, ништа. Све је у реду. Дакле, коначно, да се и ја вама представим. Моје име је Зорана, ја сам вила ратница. Мислим, у поверењу, огртач и мач сам купила на пијаци у Јужном граду кад сам прочитала у сеоској библиотеци пророчанство и кренула на Север да спасим све од снега и леда!

Вила Лена: Пророчанство?! Какво пророчанство?!

Вила Зорана: Оооо, то је тако дуга прича, а већ пада мрак. Можемо ли негде да се склонимо, да угрејем Снежног дечака па ћу вам све испричати потанко.

Вила Лена: Наравно, хајдемо! (вила Зорана узме корпу са бебом и све три одлазе)

Вила Зорана: Је ли оно што се у даљини види краљев замак?

Вила Лена: Да, тамо живи краљ са принцезом.

Сцена III

(У коме вила Зорана прича о пророчанству. Све три седе на поду поред ватре, док Зорана прича, а потом певају успаванку Снежном дечаку).

Вила Зорана: Да почнем испочетка. Тог јутра сам се пробудила помало уморна, жигало ме нешто испод левог крила, што је и нормално, вече пре тога сам зујала по граду. Знате оно кад вас пробада, као кад имате упалу после напорног вежбања...

Вила Лина: Добро, добро, скрати мало! Пређи на ствар!

Вила Зорана: (помало увређено) Значи, не знате како је кад боли. Добро, сад то није ни важно. Дакле, тога јутра сам одлучила да мало одморим уз књигу, је л’ те, пошто ме је жигало...

Вила Лена: Испод левог крила, разумеле смо. И шта је онда било?

Вила Зорана: Па, ништа.

Вила Лина: Ништа?

Вила Зорана: Ништа. Престало је да ме жига на путу до библиотеке, замало да се вратим кући.

Вила Лина Лени: Је л’ се ова шали с нама? (Зорани) О чему се ради о пророчанству? То нам испричај!

Вила Зорана: Аааа, то! Па ништа, открила сам да треба да пожурим на Север у Снежно село...

Вила Лена: То је наше село.

Вила Зорана: Јесте, то је ваше село. Дакле, да дођем у Снежно село и пронађем Снежног дечака испод магичног дрвета и да га чувам док не порасте и не спаси нас све!

Вила Лена: Како мислиш, спаси нас све?

Вила Лина: (погледа у корпу) Овај мали, збрчкани? Погледај га, као неки деда.

Вила Лена: Лина!

Вила Лина: Па стварно. Дугачко то мени да га зовем Снежни дечак, ја ћу га звати Деда! Ето, ово је Деда.

Вила Зорана: Не можеш да га зовеш деда! То је Снежни дечак и предвиђено је да он ослободи краља и цело краљевство са њим од туге и мраза!

Вила Лина: Шта си рекла?

Вила Зорана: Рекла сам: то је Снежни дечак и предвиђено је да он ослободи краља и цело краљевство са њим од туге и мраза!

Вила Лина: То је то! Зваћу га Деда Мраз! Сјајно!

Вила Зорана: Није сјајно! Шта је сјајно?! Лена, молим те, уразуми је! Она не схвата!

Вила Лина: Ма шта ту има да се схвати? И ти си пошандрцала од хладноће па измишљаш нека пророчанства. Ово је обична беба коју је само неко оставио на путу. Видиш да се сви смрзавамо и умиремо од глади!

Вила Лена: Сачекај, Лина. Сигурно у том пророчанству пише још нешто. Је л’ тако?

Вила Зорана: Тако је. Пише како Снежни дечак...

Вила Лина: Мислиш, Деда Мраз? (смешкала се Лина)

Вила Зорана: Мислим, Деда Мраз... Ма не збуњуј ме! Снежни дечак! Дакле, Снежни дечак има чаробне моћи, али му је потребна помоћ. Легенда каже да ће он преко ноћи прекрити читаво краљевство љубављу, поклонима...

Вила Лина: А топлотом? Пише ли негде кад ће да се отопи овај снег?

Вила Зорана: Не знам. Пише само да ће се догодити неко невероватно чудо. „Кад три виле обуку, нахране и загрле Снежног дечака и успавају га певајући успаванку, он ће се пробудити као вееелики чаробњак и промениће свет заувек.“

Вила Лина: Још да нађемо три виле које ће певати.

Вила Зорана: Ја сам зато и кренула на север, да пронађем Снежног дечака и две виле.

(нагну се све три изнад корпе. У тренутку схвате да су оне те три виле, подигну нагло главе, сударе се)

Вила Лина: Па...Ми смо...!

Вила Лена: Па, ми смо. Ниси морала главу да ми разбијеш... (чешка се)

Вила Зорана: Шшшш... Да га не пробудимо. Још није време.

Вила Лина: Па шта да радимо сад?

Вила Зорана: Ништа, сад треба да смислимо коју успаванку да певамо.

Вила Лена: То је лако. Можемо „Лаку ноћ, малени мој.“

Вила Лина: Ма, не, боља је она „Месец на небу сја“!

(Вила Лена фркне)

Вила Зорана: Код нас у крају се зна. Најлепша успаванка је „Звездице мале, лаку ноћ вама“.

Вила Лина: Па ти се врати у свој крај па певај!

Вила Зорана: Ти од почетка имаш нешто против мене изгледа!

Вила Лина: Ко? Ја?! Против тебе?! Не буди смешна! Ти си та која мене напада!

Вила Зорана: Ја тебе?

Вила Лена: Шшшшш... Пробудићете га!

Вила Лина: Имам идеју! ’Ајде свака нек пева своју успаванку и сви задовољни!

Вила Лена: Па не знам сад...

Вила Зорана: Хајде, да не буде да ја кварим.

(Све три певају на глас, толико буде нескладно да се Снежни дечак пробуди, почне да плаче)

Вила Лена: Јој, мени! Пробудиле смо га! Шта ћемо сад?

Вила Зорана (узме га у руке почне да пева своју песму): Звездице мале, лаку ноћ вама...

Вила Лина: (узме јој Снежног дечака) Нећеш вала! Месец на небу сја, то знамо ти и ја...

Вила Зорана: Ма не може то тако! (крене да узме бебу, Лена је заустави, смири их обе, узме дечака и почне да певуши нешто без речи, Снежни дечак се умири)

Вила Лена: Видите, треба да смо сложне, да осети да смо уз њега, а не да га овако малтретирамо. Хајде да пробамо заједно нешто да отпевамо. Само за њега. На пример...

Снежни покривач краљевство покрио је.

Малени дечак ће да нас открије.

Чаролију древну у срцу он носи,

Радост и срећу свима доноси.

Вила Зорана (прихвата исту мелодију и наставља)

Дечаче Снежни, сви те чекамо,

Дечаче Нежни, одведи тугу некамо...

Где нико не живи, далеко, далеко...

Иза брда преко...

Вила Лина:

Деда Мразе, Деда Мразе...

(вила Зорана се намршти, Лина само слегне раменима и насмеши се)

Не скрећи са стазе...

Не оклевај, не дремај,

Већ поклоне спремај!

Вила Лена: Шшшш... Изгледа да смо га успавале. Тихо сад, да га спустимо у корпу. Још мало па свиће...

(Спусте га у корпу и све три легну на под, поред њега. Прозевају се и успавају. Мрак.)

Сцена IV

(Из мрака креће нека искричава светлост изнад корпе. То је чаролија којом од Снежног дечака преко ноћи постаје Деда Мраз. Он устаје у препознатљивом црвеном оделу са брадом, протеже се, погледа на виле, погледа у џак поред себе).

Деда Мраз: Хммм... Хоће ли ово бити довољно поклона за сву децу? Морам прво на двор, код принцезе! Да уразумим краља! Држите ми палчеве, децо! (оде са сцене. Вила Зорана се пробуди и схвати да нема Снежног дечака, врисне и пробуди Лину и Лену)

Вила Зорана: Упомоћ! Неко нам је украо Снежног дечака! Упомоћ!

Вила Лена: Шта, шта, шта?! Ко? Где смо?

Вила Лина: Нема га стварно! Шта да радимо сад?!

Вила Лена: Правац на двор код краља!

Вила Зорана: Зар он није зловољан и љут краљ? Како он може да нам помогне?!

Вила Лина: Па, без Снежног дечака никако.

Вила Лена: Није тачно! Ми одувек чекамо да се деси неко чудо па да нам свима буде боље. Шта ако смо ми чудо? Шта ако је чаролија и даље у нама? Идемо на двор да кажемо том намргођеном краљу да је доста и да је време за магију и срећу! Па ближи се Нова година, време је за чудеса!

Вила Лина: Одакле ти знаш да је Нова година кад немамо календар? Уосталом, краљ је и Нове године забранио!

Вила Лена: Зорана ми је рекла да у Јужном граду славе Нову годину за два дана. То је то! Сад или никад!

Вила Лина: Мислиш?

Вила Лена: Знам! Кренимо! Правац краљевски дворац!

Чин трећи

Сцена I

(Принцезина соба. Деда Мраз улази кроз прозор, помилује принцезу и пробуди је.)

Деда Мраз: Ево принцезе, децо. Жао ми је што морам да је пробудим, али само тако ћемо спасити Нову годину. Шшш... Принцезо. Принцезо.

Принцеза: (буди се и не верује својим очима) Хм... Да... Ко ме буди? О! (нагло врисне и скочи) Деда Мразе!

Деда Мраз: Шшшш... Полако! Не дижи узбуну!

Принцеза: Па ти постојиш!

Деда Мраз: Наравно да постојим!

Принцеза: Идемо код тате одмах! Кад те види он ће поверовати и ето нама Нове године! Тра ла ла ла ла! (заигра од среће)

Деда Мраз: Јесте, јесте, само полако. Чуо сам да је твој тата тј. краљ Вееееликог северног краљевства много љут владар, не можемо тако пред њега. Он је у ствари, принцезо моја драга, у ствари много тужан. Он је заборавио како да буде срећан.

Принцеза: Па јесте. Откако је мама...

Деда Мраз: Знам, душо, али немој сад да ми се растужиш. Кажи, јесте ли се твој тата и ти скоро загрлили?

(Принцеза одмахује главом)

Деда Мраз: А пољубили?

(Принцеза поново одмахује главом)

Деда Мраз: Јеси ли му рекла недавно колико га волиш?

Принцеза: Не! Уф! Како?! Па он је стално љут и строг!

Деда Мраз: А можда је баш зато љут и строг. Нема довољно нежности. Знаш зашто људи славе Нову годину у ствари? Због нежности, због љубави, да би породица била на окупу, да се подсетимо да тако треба преко целе године, не само за Нову годину.

Принцеза: Како ми то да знамо, кад ни Нову годину немамо? (слегнула је принцеза раменима)

Деда Мраз: Зато сам ја ту! Не брини! Имам план! Овако ћемо! (приђе да јој нешто шапне, она пажљиво слуша, мало се збуни, чуди и на крају насмеши и запљеска ручицама!)

Принцеза: Фантастичан план! Идемо! (Одлазе са сцене)

Сцена II

(Краљ седи на трону, окружен папирима, књигама, нешто размишља, намрштен. Принцеза улази весела)

Принцеза: Добро јутро, татице!

Краљ: Добро јутро, добро јутро.

Принцеза: Шта радиш, татице драги?

Краљ: Радим, ’ајде, рекла си ми добро јутро, можеш да идеш.

Принцеза: (на тренутак се поколеба, погледа иза себе, а Деда Мраз привири и покаже јој руком да настави) Не могу, татице, да идем. Нисам ти нешто рекла.

Краљ: Шта је било? Опет ти требају нове књиге? Рукавице? Пенкало? Шта ти треба? Кажи, немам времена за губљење!

Принцеза: Па... како да кажем. Не треба ми ништа од тога. Ја сам у ствари хтела...

Краљ: (и даље не диже главу са својих књига) Шта си хтела? (као за себе) Овај благајник појма нема да води касу! Мораћу да га заменим!

Принцеза: Татице... Хтела сам да ти кажем... (па стидљиво) да те волим!

Краљ: Молим?

Принцеза: (дотрчи до краља) Да те много волим! (и крене да га грли и љуби)

Краљ: Шта је сад ово?

Принцеза: Највећа чаролија, тата! То је љубав! Ја тебе много волим!

Краљ: (смекша) Па и ја тебе волим, принцезице моја! Стварно те много волим! (загрли је јако).

Принцеза: Глупо је што се овако не грлимо сваког дана, а посебно данас кад је Нова година.

Краљ: А то је у питању. Па је л’ стварно данас Нова година?

Принцеза: Јесте! Деда Мраз ми је тако рекао!

Краљ: Деда Мраз! (смешка се) Лудице, у свашта ти верујеш. Па Деда Мраз не постоји!

Принцеза: Можда не постоји, али ево, донео ти је поклоне!

Сцена III

(Деда Мраз улази са поклонима)

Деда Мраз: Хо хо хо! Краљевско височанство, примите моје скромне поклоне!

Краљ: Оооо, па шта је сад ово?!

Принцеза: Рекла сам ти, тата! То је Деда Мраз!

Краљ: Ма је ли ово могуће?!

Принцеза: Могуће је! Чаролија ипак постоји!

Деда Мраз: Чаролија увек постоји тамо где је љубав!

Принцеза: Да! (загрли краља)

Краљ: Хвала ти, Деда Мразе! Шта нам препоручујеш? Да ипак ми славимо Нову годину?

Деда Мраз: Верујем да нико у краљевству неће имати нешто против!

Сцена IV

(Виле Лина, Лена и Зорана улећу на сцену и истовремено говоре)

Вила Лина: Чекајте! Ја ћу да му испричам!

Вила Лена: Полако! Полако, Лина!

Вила Зорана: Ја имам мач, ја ћу! Поштовани краљу, принцезо! Помозите нам!

Краљ: (збуни се) Шта је сад ово?

Вила Лена: Рекла сам вам полако! Поштовани краљу. Принцезо. Молимо вас за велику помоћ. Ми смо, знате, виле. Знамо да Ви не верујете ни у Нову годину, ни у Деда Мраза, али нама је неко украо Снежног дечака, а легенда каже да ће Снежни дечак преко ноћи постати Деда Мраз, отопити хладна срца...

Вила Лина: А можда и снег...

Вила Лена: А можда и снег и помоћи да сви у краљевству поново буду срећни. Па смо дошле код Вас, о моћни краљу, да нам помогнете.

Краљ: Жао ми је, мале виле. Радо бих вам било ког другог дана помогао, али данас баш не могу!

Вила Лина: Знала сам.

Краљ: Знате, данас, то јест вечерас је Нова година, па смо заузети слављем.

Вила Лина: Лепо сам вам рекла, нема вајде. Хајде да идемо! (крене)

Вила Лена: Чекај! Шта сте рекли, шта је данас? Но ва го ди на? (сриче у неверици)

Краљ и принцеза се смешкају: Да, данас је Нова година! А ово, овде, дивне мале виле, ово вам је Деда Мраз!

Вила Лина: Деда Мраз! Ма знала сам! Рекла сам вам, рекла сам вам! (почне да скакуће од среће) Јаој, затрперила су ми крила! Деда Мразе! Како сам срећна што те видим!

(Вила Лена и Зорана се погледају па га и оне загрле. Сви се смеју и радују се.)

Краљ: Добро је добро је. Све је то лепо, али заборавили смо главно!

СВИ: Шта?

Краљ: Немамо јелку!

Деда Мраз: (извуче јелку из џака) Имамо! Свега има тамо где има љубави, запамтите то!

Вила Лина: Сад кад имамо јелку, ја мислим да је време за песму. Мислим да сви знамо ону: Деда Мразе, деда Мразе, не скрећи са стазе!

(Сви прихвате песмицу, грле се, украшавају још мало јелку и на крају викну): СРЕЋНА НОВА ГОДИНА!

Крај.